Iԑedda lweqt taqcict tettnazaԑ, teluẓ, tfud, iԑedda-d yiwen n umsebrid yenna-as: «Anwa i yettnazaԑen aka?», iԑedda ɣer tɣalaḍt-nni yennul-itt kan tegrareb-d, yenna-as: «Acu-kem aka a lxelq-agi?», tenna-as: «D lxelq am kečč, d akellax i id-yessawḍen ɣer dagi». Iṛuḥ yewwitt-id, teḥka-as taqeṣiḍt akken tella, dɣa yewwi-tt ɣer uxxam-is yezla-as ikerri yeččur-it d lmelḥ akken azrem-nni ad ifad, yessers-as aserwal-is iԑelleq-itt-id s yemraren deg yiqejiren, yennaas: «ldi aqemmuc-im», ihegga-d tarbut n waman akken ad d-iṣub, teldi kan aqemmuc-is azrem-nni yesfuḥuy-d aman yetteḥnucug-d deg uԑebbuḍ-is, yeɣli-d ɣer terbut-nni n waman, argaz-nni yewwet-it s ṛṣaṣ yenɣa-t, tenna-as teqcict: «Laԑnaya-k a yargaz ḥader ad t-ḍegreḍ», teṭṭef-it-id tcerreg-it tmelleḥ-it, tefser-it almi yeqqur tejmaԑ-it. Netta yenna-as: «A tameṭṭut ad tiliḍ d zwaǧ-iw?», tenna-as: «Tselkeḍ-iyi, ih ad iliɣ d zwaǧ-ik», yuɣ-itt tesɛa-d yid-s sin n warraw-is, tenna-asen: «Nniɣ-awen ticki i d-yeqqim baba-twen ɣer imensi init-as a baba serreḥ-aɣ ad nṛuḥ ɣer xwal-nneɣ, ma yenna-awen kra ad d-hedreɣ nekk», qqimen-d ɣer imensi, nnan-as: «Leԑnaya-k a baba awi-aɣ ɣer xwal-nneɣ», yenna-asen: «ԑni tesԑam xwalnwen?», tenna-as tmeṭṭut-is: «Allah allah! ԑni yella win id-teǧǧa tɣalaḍt?», yenna-as: «Ihi, maci di tɣalaḍt i kem-id-wwiɣ?», tenna-sa: «Ihi ad ṛuḥeɣ ad nadiɣ ɣef tɣalaḍt-nni ma ur tegrurej ara», yenna-as: «Akken im-yehwa a tameṭṭut», yefka-as arraw-is terna azrem-nni tewwi-t daxel n ucekkar tԑelleq-it ɣer tuyat-is, tenna i warraw-is: «Mi ara nekcem ɣer wexxam n yiwen n urgaz qqaret-iyi-d a yemma awi-aɣ-d tamacahut». Truḥ tewwi azrem-nni, leḥḥun leḥḥun almi i tewweḍ ɣer uxxam-nni n gma-s, tenna-as: «Tin n rebbi ay-at-wexxam ad iyitessensem?», tameṭṭut-nni n gma-s terra-as-d: «Ur nesԑi ara lewseԑ», argaz-nni yenna-as: «Ah a tameṭṭut, anef-as ad d-tekcem», tenna-as teqcict-nni: «Ad nsaɣ ar ṣbeḥ kan nekk d warrawiw ad ruḥeɣ». Imi kecmen qqaren-as warrac-nni-ines: «A yemma awi-aɣ-d tamacahut»,